Student tydens huisroof doodgeskietArgieffoto ŉ Student is Saterdagaand tydens ŉ huisroof in Bloemfontein doodgeskiet. Konst. Peter Kareli, woordvoerder van die polisie, het aan Maroela Media gesê baie min inligting is tans beskikbaar aangesien polisiebeamptes steeds op die toneel is. Die voorval het by ŉ studentehuis in Universitas gebeur. “Volgens bure het hulle gesien hoe die slagoffer uit die huis gehardloop kom en het hulle gehoor hoe ŉ skoot afgevuur word. Die man het ŉ koeëlwond in sy bors gehad. Hy is op die toneel dood.” Kareli het gesê dit is nie duidelik of die man in die huis geskiet is of toe hy uit die huis gehardloop het nie. Die slagoffer was glo 19 jaar oud. “Ons weet op die oomblik nog nie hoeveel verdagtes daar was en of iets uit die huis gesteel is nie. Die polisie is steeds op die toneel besig om vir leidrade te fynkam en om verklarings af te neem. Ons sal later meer inligting kan bekendmaak,” het Kareli gesê. Die oorledene se naam kan nog nie bekendgemaak word nie aangesien al sy naasbestaandes nog nie in kennis gestel is nie.